» Els empresaris d’Osona preveuen baixes de fins a un terç de les plantilles per culpa de la grip A | EL9NOU.CAT
Els empresaris d’Osona preveuen baixes de fins a un terç de les plantilles per culpa de la grip A
La propagació del virus de la grip A (H1N1) ha posat en alerta les administracions. El govern central ha determinat […]
11/09/2009 | 8:38
La propagació del virus de la grip A (H1N1) ha posat en alerta les administracions. El govern central ha determinat els grups de risc que rebran una atenció especial i ha ampliat el nombre de vacunes disponibles davant d’una possible pandèmia el proper hivern. Malgrat que, com la grip estacional, la majoria dels pacients no requeriran ingrés hospitalari, les empreses ja planifiquen una reacció davant el degoteig de baixes laborals.
Malgrat que presenta una taxa de mortalitat més baixa que la grip estacional, la capacitat de propagació de la grip A (H1N1) ha requerit una reacció de les administracions per planificar un hivern mogut. L’amenaça d’una pandèmia ha obligat a modificar les previsions de vacunació. La incidència del virus quan comencin a baixar les temperatures també ha posat en guàrdia els empresaris i els sindicats.
El Consell Empresarial d’Osona ha rebut informacions de les patronals que recomanen planificar la producció tenint en compte una previsió de baixes d’un terç de les plantilles en algunes fases de l’hivern pels estralls de la grip A. “Ens informen que es faci una previsió de possibles baixes i una planificació de la feina. Però són directrius poc alarmants”, explica Joan Rovira, president del Consell Empresarial d’Osona, que recorda que els empresaris se cenyiran als protocols sanitaris, sense mesures excepcionals.
Al Ripollès tampoc s’han disparat les alarmes. El president de la Unió Intersectorial Empresarial del Ripollès (UIER), Joan Vilalta, explica que han fet arribar el protocol que ha enviat el Ministeri de Sanitat a tots els empresaris associats. “Cada empresa aplicarà les propostes que cregui convenient”. Vilalta diu que està bé que “en siguem conscients, però no cal alarmar”.
Els sindicats reclamen tenir veu per confeccionar els plans d’emergència de les empreses per combatre els efectes del virus. CCOO i UGT, que ja han elaborat protocols davant de la grip A, consideren que l’aplicació de mesures preventives no és competència unilateral de l’empresari.
Entre altres actuacions, demanen la conciliació de la vida personal i laboral, amb permisos flexibles per atendre familiars malalts, o el fet que el teletreball tingui un caràcter voluntari. / JOAN SERRA / RUTH ESPUNY